Cantata BWV 93
WER NUR DEN LIEBEN GOTT LÄSST WALTEN
Dominica 5 Post Trinitatis
Estrenada: 9 de juliol de 1724
Text: Anònim, basat en un himne de Georg Neumark (1640)
1. COR 
Aquell qui deixa fer al bon Déu
I en ell espera tota la vida
Serà emparat prodigiosament 
De tota pena i aflicció.
Qui confia en el Déu Suprem,
No edifica pas damunt sauló.
***
2. RECITATIU & CORAL (Baix)
De què ens serveixen els desassossecs?
No fan res més que abaltir-nos el cor
Amb entristiment,
Amb milers d’angoixes i dols.
De què ens serveixen els nostres “ais i uis”?
Només ens poden donar que amargor.
De què ens serveix? Que cada matí
Ens aixequem del llit amb l’ai al cor
Que cada nit ens posem al llit
Amb el rostre contrit i plorós?
Ens carreguem al coll la pròpia creu
I encara fa més fatigosa la nostra aflicció 
Perquè el millor que pot fer tot cristià
És portar la seva creu
Amb cristiana serenor. 
 ***
3. ÀRIA (Tenor)
Cal estar ben assossegat
En apropar-se l’hora del trànsit,
Ja que el nostre Déu, el do de gràcia, 
No l’oblida ni de paraula ni de fet.
Déu, que coneix els seus elegits,
Déu, que es proclama el nostre pare
Posarà fi a totes les angoixes
I donarà auxili als seus fills. 
***
4. DUET (Soprano, Alt) amb CORAL 
Ell coneix els vers moments de joia,
Ell sap molt bé, quan ens fan falta;
No posa en dubte la nostra fidelitat
Ni para esment en la hipocresia,
Déu ve sense que ens n’adonem
I ens curulla de mercès.
***
5. RECITATIU & CORAL (Tenor)
No tinguis gran tribulació,
Quan sentis trons i llampecs,
I quan t’esgarrifi un temps xafogós,
No pensis que Déu t’ha abandonat
Déu està en la gran misèria
I fins i tot està en mort
Per donar la seva gràcia als seus.
Tu no has de pensar que aquest Déu
Està amb els braços plegats.
El qui, cada dia, com aquell home ric,
Viu en la gaubança i l’alegria,
I que es nodreix sens treva de la seva sort
En diades de platxèria i fruïció,
En arribar a la fi,
Després d’adelitar-se de plaers vanitosos
Haurà de dir: “La mort és a l’olla!”*
L’avenir serà molt diferent!
És cert que Pere havia passat tota la nit
Treballant en va
Sense poder pescar res:
Però amb la paraula de Jesús
N’hi hagué prou per omplir les xarxes.
En la pobresa, el dolor i les penes
Confia, doncs, en la bondat de Jesús.
Per l’ànima fervent
Després de la pluja ve el sol esplendent.
I a cadascú en el seu moment.
									* Reis L.2 – 4, 40
***
6. ÀRIA (Soprano)
Vull alçar els meus ulls al Senyor,
I posar sempre confiança en Déu.
A qui en justícia fa meravelles
I d’acord amb el seu poder
Despulla els rics i els fa pobres
I els pobres fa grans i enriqueix.
***
7. CORAL
Canta, resa i vés pels camins de Déu,
Fes la teva comesa amb justícia
I confia amb l’esplet de béns del Cel
Que et seran envigorits dia a dia ;
Doncs, Déu mai no abandona 
Tot aquell qui en Ell confia.
Traduïda per Antoni Sàbat i Aguilera.
CataBach.com
La pàgina en català de JS Bach